- ઉત્તર પ્રદેશની રેપ પીડિતાની ન્યાય માટે પીએમને વિનંતી - પોલીસ મને ફરિયાદ પાછી લેવા માટે ધમકીઓ આપી રહી છે, યોગી સરકાર તરફથી પણ કોઇ જ મદદ મળી નથી રાયબરેલી, તા. 23 જાન્યુઆરી, 2018, મંગળવાર દેશમાં મહિલાઓની સુરક્ષાની વાતો વચ્ચે પણ અનેક બળાત્કારની ઘટનાઓ સામે આવી રહી છે. અને પીડિતાઓને ન્યાય મળવામાં પણ બહુ મોડુ થઇ રહ્યું છે. જેને પગલે લાચાર બનેલી પીડિતાઓ હવે ન્યાય માટે પોતાનો જીવ પણ જોખમમા મુકી રહી છે. આવી જ એક પીડિતાએ વડા પ્રધાન નરેન્દ્ર મોદીને પોતાના લોહીથી પત્ર લખીને ન્યાયની ગુહાર લગાવવી પડી હતી. ઉત્તર પ્રદેશની પીડિતાએ લોહી કાઢીને તેનાથી મોદીને પત્ર લખ્યો હતો. સાથે ઉત્તર પ્રદેશના મુખ્ય પ્રધાન યોગી આદિત્યનાથને પણ ન્યાય માટે અપીલ કરી હતી. પત્રમાં આ પીડિતાએ આરોપ લગાવ્યો હતો કે મારા પર રેપ થયો, આ અંગેની પોલીસમાં ફરીયાદ પણ કરવામાં આવી, તેમ છતા પોલીસે આરોપીઓ વિરુદ્ધ કોઇ જ પગલા હજુસુધી નથી લીધા, ઉલટા મને જ ફરીયાદ પાથી લેવા માટે મારા પર દબાણ કરી રહ્યા છે. મારે ન્યાય જોઇએ છે. ભાજપ શાસીત હરીયાણામાં છેલ્લા કેટલાક દિવસથી રોજ બળાત્કારની ઘટના સામે આવી રહી છે. જ્યારે હવે ઉત્તર પ્રદેશની આ રેપ પીડિતાએ પણ ન્યાયની ગુહાર લગાવી છે. અને પોતાના લોહીથી વડા પ્રધાનને પત્ર લખ્યો છે. પીડિતાના પિતાએ આરોપ લગાવ્યો હતો કે જે યુવકે મારી દિકરી પર રેપ કર્યો છે તેની વિરુદ્ધ પોલીસ કોઇ જ કાર્યવાહી નથી કરી રહી. બળાત્કારી હાલ મારી દિકરીને હેરાન કરી રહ્યો છે અને અનેક વખત તેને બ્લેકમેલિંગ પણ કરી ચુક્યો છે. કોઇ પણ મદદ ન મળતા અંતે કંટાળીને મારી પુત્રીએ વડા પ્રધાનને પોતાના લોહીથી પત્ર લખ્યો છે.